**TYÖEHTOSPIMUS (OVTES 2018-2019)**

**OSIO F: TAITEEN PERUSOPETUS JA VAPAA SIVISTYSTYÖ**

**LIITE 12: KANSALAISOPISTO**

**III: TUNTIOPETTAJAT**

**11§ Työsuhteen alkaminen**

Työsuhteen alkamisessa noudatetaan KVTES:n I luvun 6 §:n määräyksiä.

Työsuhde ja siihen perustuvat oikeudet alkavat siitä päivästä, jona työntekijä tosiasiallisesti ryhtyy työhö*n.*

Jos työntekijä on työsopimuksen mukaan otettu palvelukseen kalenterikuukauden ensimmäisestä päivästä lukien ja tämä päivä on sellainen pyhä- tai juhlapäivä tai muu päivä, joka säännönmukaisesti ei ole työpäivä, työntekijän oikeudet alkavat kuitenkin sanotun kuukauden alusta, jos työhön otettu on edellä mainittujen päivien jälkeisenä ensimmäisenä säännönmukaisena työpäivänä ryhtynyt työhön eivätkä nämä päivät ole kuuluneet edellisen työntekijän työsuhteeseen.

*Soveltamisohje: Työsopimus on pyrittävä tekemään kirjallisesti ja niin tarkasti, että siitä ilmenevät kaikki työsuhteen ehtojen määrittelyyn vaikuttavat seikat. Työsopimus voidaan tehdä suullisesti silloin, kun siihen on perusteltua aihetta esimerkiksi työsopimuksen lyhytaikaisuuden vuoksi.*

**12§ Tehtävät**

1 mom. Tuntiopettaja otetaan työsopimuksessa mainittua opetusta antamaan. Tuntiopettajan velvollisuuteen kuuluu oppitunnin valmistelu, oppitunnin pito, oppituntiin välittömästi liittyvät muut työt sekä osallistuminen työsopimuksen mukaisiin opettajankokouksiin.

Soveltamisohje Oppitunnin pituus on 45 minuuttia.

2 mom. Tuntiopettaja on tarvittaessa tilapäisesti velvollinen tekemään myös muita sellaisia opiston toiminta- ja opetussuunnitelmassa vahvistettuja tehtäviä, jotka kiinteästi liittyvät opiston toimintaan hänen omalla alallaan ja jotka hänen koulutuksensa ja työkokemuksensa perusteella voidaan katsoa hänelle sopiviksi. Palkkio em. tehtävistä määräytyy 13 §:n mukaan.

Soveltamisohje Edellä tarkoitetun muun kuin oppitunnin pituus on 60 minuuttia.

3 mom. Vähintään lukuvuoden työajaksi otettu, vähintään 10 viikkotuntia opettava tuntiopettaja, voidaan määrätä tekemään 2 momentin mukaista muuta työtä, jolloin korvaus maksetaan 10 tuntia ylittävältä osalta.

4 mom. Vähintään lukuvuoden työajaksi otettu alle 10 viikkotuntia opettava tuntiopettaja voidaan määrätä tekemään 2 momentin mukaista muuta työtä, jolloin korvaus maksetaan 4 tuntia ylittävältä osalta.

**13§ Tuntipalkkiot**

1 mom. Tuntiopettajalle (4 06 07 03 3) maksetaan pidetyltä opetustunnilta palkkaliitteen mukainen tuntipalkkio.

 Alaraja Yläraja

 24,92 28,57

2 mom. Kansanopiston ja kansalaisopiston päätoimisen opettajan kelpoisuuden omaavalle sekä tuntiopettajalle, joka on suorittanut 35 opintoviikon tai vähintään 60 opintopisteen laajuiset opettajan pedagogiset opinnot, maksetaan 10 % ja pelkästään aikuiskasvatuksen perusopinnot suorittaneelle 5 % korkeampi tuntipalkkio kuin mitä asianomaiselle tuntiopettajalle muutoin maksetaan.

Soveltamisohje Tuntiopettajaan sovelletaan etäopetuksen ohjaustyöstä mitä opettajan osalta on todettu 6 §:n 7 momentissa

Jos opettaja määrätään hoitamaan etäopetuksen ohjaustyötä, luetaan siitä työnantajan vahvistama tuntimäärä opetustunteihin siten, että 1,5 tunnin työtä vastaa yksi oppitunti.

3 mom. Luentopalkkiosta sovitaan erikseen paikallisesti.

**14§ Määrävuosikorotus**

1 mom. Vähintään keskimäärin 16 viikkotuntia opettavalle tuntiopettajalle, joka on kolme vuotta opettanut vähintään keskimäärin 16 tuntia viikossa joko omassa tai jossain muussa kansalaisopistossa, maksetaan 6 % korkeampi tuntipalkkio.

Soveltamisohje Opetustuntimäärää laskettaessa otetaan huomioon vain yhden kansalaisopiston tunnit. Määrävuosikorotuksen maksaminen edellyttää, että opettaja opettaa asianomaisessa kansalais-tai kansanopistossa keskimäärin vähintään 16 viikkotuntia. Jakajana käytetään työviikkojen määrää.

2 mom. Määrävuosikorotuksen hakemiseen ja vanhenemiseen sovelletaan mitä A osion 17 §:ssä on määrätty.

 Määrävuosikorotuksen saamisen ehtona on, että sitä haetaan kirjallisesti viimeistään kahden vuoden kuluessa siitä, kun oikeus määrävuosikorotukseen on syntynyt. Jos hakemus on esitetty myöhemmin, määrävuosikorotus myönnetään takautuvasti yhden vuoden ajalta hakemuksen esittämispäivästä laskettuna.

 Ao. viranomainen voi päättää, että määrävuosikorotus myönnetään ilman hakemusta, mikäli viranhaltijalle on aikaisemmin myönnetty ao. kunnassa määrävuosikorotus.

 Oikeus määrävuosikorotukseen alkaa sen jälkeisen kuukauden ensimmäisestä päivästä lukien, jona määrävuosikorotukseen oikeuttava palvelusaika on täyttynyt.

 *Soveltamisohje: Hakijan velvollisuutena on esittää kirjalliset selvitykset niistä muun työnantajan palvelusajoista, joita hän vaatii hyväksyttäväksi vuosisidonnaiseen osaan oikeutettavaksi ajaksi. Hakijan velvollisuus on esittää todistuksista viralliset käännökset, elleivät todistukset ole suomen- tai ruotsinkielisiä.*

**15§ Vuosilomakorvaus**

1 mom. Tuntiopettajan oikeus (vuosilomaan, lomapalkkaan ja) lomakorvaukseen määräytyy vuosilomalain (162/2005) säännösten perusteella. Vuosilomakorvaus maksetaan opiston työkauden tai työsuhteen päättyessä. Vuosilomakorvauksesta on annettava tuntiopettajalle laskelma, jossa on selvitys korvauksen perusteesta.

2 mom. Jos tuntiopettaja saa samanaikaisesti vuosilomaa, lomakorvausta tai lomarahaa saman työnantajan muun palvelussuhteen perusteella, hänellä ei ole oikeutta tässä pykälässä tarkoitettuun lomakorvaukseen

Soveltamisohje: Lomakorvaus on 9 % koko palvelussuhteen kestoajalta maksetuista työssäoloajan palkoista (11,5%, jos työsuhde on jatkunut ennen lomanmääräytymisvuoden päättymistä keskeytyksettä vähintään yhden vuoden).

 Työnantaja on velvollinen antamaan työntekijälle lomakorvauksesta laskelman.

**16§ Lomaraha**

Tuntiopettaja ansaitsee lomarahaa sellaiselta kalenterikuukaudelta, jona tuntiopettajalla on vähintään 14 työssäolopäivää, jos hän kuuluu 14 työssäolopäivän ansaintasäännön piiriin tai 35 työtuntia, jos hän kuuluu 35 tunnin ansaintasäännön piiriin (täysi lomanmääräytymiskuukausi). Lomaraha lasketaan seuraavasti:

 ne kuukaudet, joissa 14

50% lomakorvaus työvuodelta x työpäivää tai 35 oppituntia

 työsuhteen keston kuukaudet

Soveltamisohje (voimassa 1.2.2017-30.9.2019)

Lomaraha lasketaan ja maksetaan käyttäen prosenttilukuna kolmeakymmentäviittä (35) viidenkymmenen (50) sijaan)

Soveltamisohje Lomanmääräytymiskuukausi

Täysi lomanmääräytymiskuukausi määritellään seuraavasti:

- 14 työssäolopäivän ansaintasääntö

Sellainen lomanmääräytymisvuoden kalenterikuukausi, jossa työntekijällä on vähintään 14 työssäolopäivää tai työssäolopäivien veroista päivää (sairaus, äitiysloma yms. VLL 3 §:n 5 momentissa mainitut päivät ovat työssäolopäivien veroisia päiviä). Työpäivän pituudella ei ole merkitystä, yksikin oppitunti riittää.

 - 35 työtunnin ansaintasääntö

Sellainen lomanmääräytymisvuoden kalenterikuukausi, jonka aikana työntekijä on ollut työnantajan työssä vähintään 35 työtuntia, jos työntekijä on työsopimuksensa mukaisesti työssä niin harvoina päivinä, ettei hänelle tästä syystä kerry ainoatakaan neljäätoista työssäolopäivää sisältävää lomanmääräytymiskuukautta tai tästä syystä vain osa kalenterikuukausista sisältää neljätoista työssäolopäivää. Työntekijän kalenterikuukauden aikana tekemiksi työtunneiksi lasketaan ne työtunnit, joina hän on estynyt suorittamasta työtään työsopimuslaissa (34 §) säädetyn äitiys-, erityisäitiys-, isyys- tai vanhempainloman aikana (VLL 3 §:n 6 mom.).

Edellä esitettyjä 14 työpäivän ja 35 työtunnin ansaintasääntöjä ei sovelleta koskaan rinnakkain. Työntekijä kuuluu joko 14 työpäivän tai 35 työtunnin ansaintasäännön piirin.

Jos työntekijä niinä kalenterikuukausina, joina työsuhde alkoi tai päättyi, on ollut työssä yhteensä vähintään 14 työpäivää tai vähintään 35 työtuntia eikä siitä ajalta ole saanut lomaa tai lomakorvausta, luetaan ko. aika lomakorvausta määrättäessä yhdeksi täydeksi lomanmääräytymiskuukaudeksi (ei kuitenkaan oikeuta lomarahaan).

Sairausajan vaikutus lomakorvaukseen:

- jos tuntiopettajalla on yksikin täysi lomanmääräytymiskuukausi (35h) – lisätään lomakorvaukseen laskettuun palkkaan myöskin mahdollinen palkaton sairausloma eli minkä palkan olisi saanut, jos olisi ollut töissä

- jos tuntiopettajalla ei ole yhtään täyttä lomanmääräytymiskuukautta (35h) – vähennetään lomakorvausta varten lasketusta palkasta sairausloman ajalta maksettu palkka

**17§ Sairausajan ja äitiysvapaan palkka**

1 mom. Keskimäärin vähintään 14 tuntia viikossa opettavalle tuntiopettajalle maksetaan

sairausajan ja äitiysloman palkkaa KVTES:n V luvun 2 ja 8§:n mukaan.

Soveltamisohje Karenssiaikoja laskettaessa katsotaan tuntiopettajan palvelus yhtäjaksoiseksi, jos hän on ollut oman opistonsa palveluksessa edellisen varsinaisen työkauden loppuun asti opettaen tällöin keskimäärin 14 tuntia viikossa.

Viranhaltijalla/työntekijällä on saman kalenterivuoden aikana oikeus saada sairausloman ajalta

1. varsinainen palkkansa 60 kalenteripäivän ajalta
2. sen jälkeen kaksi kolmasosaa varsinaisesta palkastaan 120 kalenteripäivän ajalta
3. lisäksi voidaan harkinnan perusteella maksaa enintään kaksi kolmasosaa varsinaisesta palkasta enintään 185 kalenteripäivän ajalta.

Edellytyksenä sairausajan palkan saamiselle on, että palvelussuhde on välittömästi ennen sairauslomaa jatkunut vähintään 60 kalenteripäivää.

Sairausajan palkan maksamisen edellyttää, että virantoimitus tai työsuhde on jo alkanut, ts. että ao viranhaltija/työntekijä on aloittanut työnteon. Sairausajan palkkaa suoritetaan enintään niin kauan, kun palvelussuhde kestää, vaikka työkyvyttömyys jatkuisi tämän ajan jälkeenkin.

Jos viranhaltijan/työntekijän palvelussuhde ei ole jatkunut 60 kalenteripäivää ennen sairauslomaa, hänellä on oikeus saman kalenterivuoden aikansa saman palvelussuhteen perusteella saada sairausloman ajalta varsinainen palkka 14 kalenteripäivän ajalta, jonka jälkeen ei suoriteta mitään palkkaetuja.

Viranhaltijalla/työntekijällä on oikeus saada varsinainen palkkansa ajanjaksolta, johon sisältyy äitiysvapaan 72 ensimmäistä arkipäivä seuraavin edellytyksin:

1. viranhaltija/työntekijä on ollut ao kunnan/kuntayhtymän palvelussuhteessa välittömästi ennen äitiysloman alkamista vähintään kaksi kuukautta,

2. äitiysvapaata on haettu viimeistään kaksi kuukautta ennen vapaan aiottua alkamista ja

3. työnantajalle esitetään lääkärin tai terveyskeskuksen antama sairausvakuutuslaissa tarkoitettu todistus raskauden kestosta ja lasketusta synnytysajasta.

Palvelussuhteen päättyessä päättyy aina myös oikeus äitiysvapaan palkkaetuihin.

2 mom. Muiden kuin 1momentissa tarkoitettujen tuntiopettajien oikeus äitiysvapaaseen ja

palkalliseen sairauslomaan määräytyy työsopimuslain säännösten mukaan.

Maksetaan sairausajan palkkaa työsopimuslain mukaan: sairauden alkamispäivää

seuranneen yhdeksän arkipäivän ajalle ajoittuva palkka. Edellytyksenä on, että työsuhde on jatkunut yhden kuukauden karenssi. Jos karenssi ei täyty maksetaan 50 % em. sairausajan palkasta.

Äitiysloma on palkaton.

**18§ Tilapäinen hoitovapaa**

 Keskimäärin vähintään 14 tuntia viikossa opettavalla tuntiopettajalla on oikeus saada palkallista työlomaa (tilapäistä hoitovapaata) hänen äkillisesti sairastuneen lapsen hoidon järjestämiseksi tai hoitamiseksi siten kuin KVTES:n V luvun 10 §:ssä mainitaan.

Työntekijällä on oikeus saada vapaata hänen äkillisesti sairastuneen alle 10 vuoden ikäisen lapsensa tai muun hänen taloudessaan asuvan alle 10 vuotiaan lapsen taikka vammaisen lapsensa hoidon järjestämiseksi tai hoitamiseksi silloin, kun muuta hoitoa ei ole saatu järjestetyksi. Vapaata on oikeus saada saman sairauden perusteella enintään neljäksi työpäiväksi kerrallaan.

Tilapäisen hoitovapaan ajalta maksetaan varsinainen palkka enintään kolmelta peräkkäiseltä kalenteripäivältä lapsen sairastumisesta lukien.

**19§ Matkakustannusten korvaukset**

Tuntiopettajan oikeus matkakustannusten korvauksiin määräytyy KVTES:n ao. määräysten mukaan, kuitenkin seuraavin poikkeuksin.

1) Muussa kuin opiston sijaintikunnassa asuvalle tuntiopettajalle maksetaan matkakustannusten korvaukset tuntiopettajan matkasta kunnan ulkopuolelta sijaitsevasta asunnosta tai hänen kunnan ulkopuolella sijaitsevasta toimipaikasta opiston työpisteeseen siltä osin kuin matkan pituus ylittää kuusi kilometriä. Samoin perustein korvataan matka takaisin sekä maksetaan päiväraha.

2) Samassa kunnassa asuvalle tuntiopettajalle maksetaan matkakustannusten korvaukset tuntiopettajan asunnosta tai toimipaikasta opiston työpisteeseen kuitenkin enintään siltä osin kuin matka ylittää kuusi kilometriä. Samoin perustein korvataan matka takaisin.

**20§ Palkanmaksu**

Tuntiopettajan palkanmaksukausi ja –ajankohta on KVTES:n II luvun 18 §:n mukainen.

Viranhaltijalle/työntekijälle maksetaan palkka tai palkkio kultakin kalenterikuukaudelta viimeistään sen 16. päivänä, jollei tässä sopimuksessa ole toisin määrätty tai palkan suoritusperusteita muuta johdu taikka toimivaltainen viranomainen työntekijän palkanmaksun osalta toisin määrää. Jos rahapalkka erääntyy maksettavaksi pyhäpäivänä tai arkilauantaina taikka arkipäivänä, jona pankkien yleisesti keskinäisissä maksuissaan käyttämät maksujärjestelmät eivät säädöskokoelmassa julkaistavan Suomen Pankin ilmoituksen mukaan ole Euroopan keskuspankin tai Suomen Pankin tekemän päätöksen vuoksi käytössä, pidetään lähinnä edellistä muuta arkipäivää erääntymispäivänä. Määräaikaiselle viranhaltijalle voidaan maksaa palkka tai palkkio kultakin kalenterikuukaudelta viimeistään sen viimeisenä arkipäivä, ei kuitenkaan lauantaina. Jos palkkion maksaminen edellyttää laskulla esitettävää selvitystä suoritetuista toimenpiteistä, palkkio maksetaan viimeistään laskutusta seuraavan kalenterikuukauden aikana.

Viranhaltijan/työntekijän palkka maksetaan hänen osoittamalleen rahalaitoksen tilille, jolleivät työnantaja ja viranhaltija/työntekijä toisin sovi.

Työnantajan on annettava viranhaltijalle/työntekijälle palkanmaksun yhteydessä laskelma ja tarvittaessa tämän pyynnöstä muulloinkin viipymättä palkkatodistus. Laskelmasta ja palkkatodistuksesta pitää käydä ilmi viranhaltijalle/työntekijälle maksetun palkan suuruus, palkan määräytymisen perusteet ja palkanpidätys eri tarkoituksiin.